L’Ajuntament de Carcaixent recupera la Nit d’Albaes el dia de la Plantà
14 de març de 2019

Carcaixent

Des de la Regidoria de Festes de l’Ajuntament de Carcaixent en col·laboració amb la Junta Local Fallera s’ha organitzat una Nit d’Albaes per a demà dia 15 per la nit, dia de la Plantà. A partir de les 23:00 hores, la comitiva formada per les Falleres Majors de Carcaixent, representats de Junta Local i els versadors i versadores amb l’acompanyament del tabal i la dolçaina, visitaran totes les comissions falleres de Carcaixent per dedicar-los cants als càrrecs del present exercici.

La comitiva arrancarà en la Falla Plaça de la Constitució i seguirà el següent ordre: Falla Cánovas del Castillo, Falla la Muntanyeta, Falla Bressol de la Taronja, Falla Avinguda Joan XXIII, Falla Jardí de l’Alegria, Falla Plaça les Dies, Falla Mestre Giner, Falla Creu-Julià Ribera, Falla Pes de la Fulla, Falla Avinguda Germanies, Falla Jaume I El Conqueridor per finalitzar en la Falla Plaça Major.

Rosa Nicolau, Regidora de Festes, ha explicat que la recuperació d’este acte li dona un valor afegit a la nit de la plantà «la presència del cant d’estil en els carrers de Carcaixent en una nit com la del dia 15 pensem que és una magnífica manera d’arrencar la setmana més esperada per tot el col·lectiu faller, en especial per a totes aquelles persones amb càrrec que han treballat molt durant tot l’any i amb els qui des de l’Ajuntament hem volgut tindre este detall», ha explicat.

La regidora ha volgut aprofitar l’ocasió per convidar a tota la població a gaudir de la Nit d’Albaes així com de la resta d’actes previstos per a estos dies fent una crida a la bona convivència, «les falles són per a viure-les al carrer, però sempre des del respecte i el civisme, ja que és l’única manera que totes i tots, de la manera que personalment decidisca, les poguem gaudir per igual».